“ไดอิ กรุ๊ป” ขายหุ้น IPO หมดเกลี้ยง พร้อมลงสนามเทรด mai 23 ก.ค.นี้
ไดอิ กรุ๊ป หรือ DAII ขายหุ้น IPO หมดเกลี้ยง พร้อมลงสนามเทรด mai 23 ก.ค.นี้
20 ก.ค. 2558

นายมนตรี ศรไพศาล ประธานเจ้าหน้าที่บริหาร บล.เมย์แบงก์ กิมเอ็ง (ประเทศไทย)  ในฐานะที่ปรึกษาทางการเงินและแกนนำการจัดจำหน่ายหุ้น IPO ของ บริษัท ไดอิ กรุ๊ป จำกัด (มหาชน) หรือ DAII เปิดเผยว่า หลังจากเปิดขายหุ้น IPO ระหว่างวันที่ 15-17 กรกฎาคม 2558 ที่ผ่านมา ปรากฎว่าหุ้นของ DAII ได้รับความสนใจจากนักลงทุนจองซื้อหุ้น IPO เข้ามาเป็นจำนวนมาก ถือว่าประสบความสำเร็จอย่างดี
 “DAII หุ้น IPO น้องใหม่ที่มีศักยภาพการเติบโตสูง จากความเชี่ยวชาญและประสบการณ์ของผู้บริหาร ประกอบกับการเข้ามาระดมทุนในตลาดฯ จะยิ่งเพิ่มขีดความสามารถการแข่งขันให้ DAII มากยิ่งขึ้น เชื่อว่าปัจจัยดังกล่าว ทำให้หุ้น IPO ของ DAII  ได้รับการตอบรับที่ดีจากนักลงทุน ถือว่าประสบความสำเร็จเป็นอย่างมากในการเปิดให้จองซื้อหุ้นในครั้งนี้ นอกจากนี้ราคาขายหุ้นไอพีโอที่ 4 บาทต่อหุ้น  ถือเป็นระดับราคาที่เหมาะสม  และคุ้มค่าสำหรับการถือลงทุนในระยะยาว”นายมนตรี กล่าว  
ด้านนายธวัช มีประเสริฐสกุล กรรมการผู้จัดการ ของ  DAII กล่าวว่า หุ้น IPO ของบริษัทได้รับความสนใจจากนักลงทุนจองซื้อเข้ามาเป็นจำนวนมากในครั้งนี้ สะท้อนให้เห็นถึงความเชื่อมั่นของนักลงทุนที่มีต่อบริษัท เนื่องจาก DAII เป็นธุรกิจที่มีศักยภาพการเติบโตสูง และถือเป็นนวัตกรรมใหม่ของวงการก่อสร้างบ้านสำเร็จรูปทั้งหลัง  ซึ่งในช่วงที่ผ่านมาได้รับความนิยมเพิ่มขึ้นอย่างต่อเนื่อง  โดยเชื่อว่าเป็นเพราะบริษัทไม่หยุดนิ่งที่จะคิดค้น และพัฒนา  รวมทั้งมีเทคโนโลยีการผลิตและตราสินค้าเป็นของตนเอง ซึ่งมีคุณภาพ ทันสมัย และต้นทุนต่ำ สนับสนุนให้ผลประกอบการของบริษัทเติบโตขึ้น  และเพิ่มศักยภาพในการแข่งขันที่จะสามารถรุกเข้าไปยังลูกค้ากลุ่มเป้าหมายได้มากขึ้นทั้งในและต่างประเทศ
 “นักลงทุนให้ความสนใจจองซื้อหุ้น IPO เข้ามา เป็นจำนวนมาก สะท้อนว่านักลงทุนมีความเข้าใจธุรกิจและเชื่อมั่นในการเติบโตของบริษัทฯ การเข้ามาระดมทุนในตลาดหลักทรัพย์ เอ็ม เอ ไอ ถือเป็นการเปิดโอกาสให้ DAII สามารถเติบโตขึ้นอย่างรวดเร็วตามแผนที่วางไว้ ในฐานะผู้บริหารผมจะเดินหน้าสร้างผลตอบแทนที่ดีให้กับผู้ถือหุ้น โดยมีนโยบายการจ่ายปันผลให้แก่ผู้ถือหุ้นไม่ต่ำกว่า 50% ของกำไรสุทธิ”นายธวัช กล่าว
ทั้งนี้ เงินที่ได้จากการระดมทุนในครั้งนี้ จะนำไปใช้ชำระคืนเงินกู้ที่กู้มาสร้างโรงงานผลิตบ้านสำเร็จรูปกินซ่าโฮมแห่ง ที่ 2 ที่โรงงาน จ. นครปฐม และ ดำเนินการก่อสร้างโรงงานผลิตบ้านสำเร็จรูป กินซ่าโฮมแห่งที่ 2 ให้แล้วเสร็จภายในไตรมาส 3/58 รวมทั้งนำไปใช้สร้างโรงงานผลิตรั้วสำเร็จรูป และสำนักงานขายที่โรงงาน จ. ระยอง และ ก่อสร้างโชว์รูมเดอะกินซ่า แห่งที่ 2 ภายในไตรมาส 1/59 และส่วนที่เหลือใช้เป็นเงินทุนหมุนเวียนในการดำเนินธุรกิจในช่วงระหว่างปี 58-59
อนึ่ง DAII เป็นผู้นำในการผลิตและจำหน่ายผลิตภัณฑ์รั้วสำเร็จรูป เพื่อตอบสนองการก่อสร้างยุคใหม่ (FENZER), รับสร้างบ้านสำเร็จรูปทั้งหลัง (GINZAHOME )รวมทั้งจัดจำหน่ายพร้อมติดตั้งประตูและหน้าต่างอลูมิเนียมสำเร็จรูป (ATECH WINDOW)